[{"text_idx": "#000000", "text": "Dum la ILEI-kongreso en Linjano Orsabla en au\u030cgusto 2023 sukcese premieris la filmo SGRAFITOJ, kiu stimulis viglan diskutadon en la publiko kaj nun spekteblas en la jutuba kanalo de ILEI ( Temas pri la dua frukto de mia kunlaboro kun Maximiliano Garcia por MA-GA FILMOJ, post nia debuta LA SILKA VOJO (2022) pri la ujgura nacio de c\u0302ina Xinjiang. Ni trovis la vorton \u201csgrafitoj\u201d en vortaro de Carlo Minnaja kaj, pli ol la kutima Esperanta formo \u201cgrafitioj\u201d, g\u0302i kaptis nian imagkapablon per la skrapenergio de siaj komencaj konsonantoj. Fakte, anonimaj murpentraj\u0302oj ofte protestas kontrau\u030c maljustaj mondaj kondic\u0302oj, sed ili ankau\u030c entenas fortan aspiron al pli bona vivo, pli ric\u0302a je sensoplenaj homaj rilatoj. En tio ili alproksimig\u0302as al la utopio de Esperanto, en kiu ni originale verkis la filmon kaj kiu revigas pri komunikado trans bariloj por kune solvi komunajn problemojn."}, {"text_idx": "#000002", "text": "2) La Ang\u0302elo de Historio (\u201cSgrafitoj\u201d)"}, {"text_idx": "#000003", "text": "Sgrafitoj ofte dau\u030cras pli mallonge ol la muroj, sur kiuj ili aperas. Suno, pluvo kaj vento senkompate korodas ilin, ec\u0302 kiam homoj ne blankigas ilin pro siaj propraj kialoj. Sed similaj formoj kaj mesag\u0302oj dau\u030cre reemerg\u0302as tra la mondo, kvazau\u030c kreataj de la sinapsaj kunligoj de komuna cerbo. Tiu rezistemo en mondo de ruinoj kaj nepra fadado pensigis al mi pri la \u201cAng\u0302elo de Historio\u201d de Walter Benjamin (1892-1940). La jud-germana filozofo havis en sia kolekto pentraj\u0302on de Paul Klee (1879-1940), nomatan ANGELUS NOVUS. Benjamin imagis, ke ruinoj akumulig\u0302as antau\u030c la grande malfermitaj okuloj de la ang\u0302elo, kiu rigardas la pasinton kiel seninterrompan katastrofon. Li volus halti por helpi la mortintojn kaj rekonstrui la tuton el la detruitaj fragmentoj. Sed kontrau\u030ca vento senkompate kaptas liajn flugilojn kaj forte pus\u0302as lin malantau\u030cen. Estas la vento de la tiel nomata progreso. En mia animacio, kiu malfermas la filmon, la ang\u0302elo de Benjamin vidas kolorplenan version de \u201cLa pafado de la tria de majo\u201d (1814), en kiu la hispana pentristo Francisco Goya (1746-1828) pentris la martirojn de la rezisto kontrau\u030c la napoleona invado en 1808. G\u0302i estas inspirata de la relegado de tiu fama tolo fare de la anarkista artisto Julian Pacheco (1937-2000). Li devis ekzile forlasi sian denaskan Hispanion, kie lau\u030c li nur regis la blank-nigra vivo de dekstrema Frankismo en c\u0302iu parto de la socio, kaj li reagis al tiu senespero per buntega paletro. Rezisto kaj kritiko devis fakte malfermi por c\u0302iuj klasoj novajn eblojn pli plene vivi kaj esplori alternativojn al senkolora konformismo."}, {"text_idx": "#000007", "text": "Du sgrafitoj havas specialan lokon en la utopia mesag\u0302o de nia filmo. Hao Fangyuan (Atman One) donis al ni verkon el sia serio \u201cUnueco estas alvenanta.\u201d Temas pri la c\u0302ina ideogramo \u201cunu\u201d pentrita de la artisto frapante energie la muron per granda peniko. G\u0302i pove simbolas la neceson pripensi horizonton de unueco por kune fronti la gravajn defiojn de nia mondo. La c\u0302ina artisto bazita en S\u0302anhajo estis invitita partopreni en internacia konferenco por savi la oceanojn en la novjorka sidejo de Unuig\u0302intaj Nacioj en 2017. Tie li montris sian amon al la naturo, kiu nutras nin senfine kaj estas granda fonto de arta inspiro, per siaj verkoj \u201cOceano\u201d, \u201cSunlumo\u201d kaj \u201cArbaro.\u201d Ili kune petas pli da konscio kaj zorgo pri nia medio fare de la alvenanta komunumo de la homaro. Al lia alvoko al unuig\u0302o respondas la sgrafitoj de Cheste, hispana urbeto kun longa tradicio de subteno al la lingvo de Zamenhof, kiuj alvokas al \u201cEsperanto...lingvo por la homaro, kaj por la paco inter la popoloj de la mondo.\u201d La sgrafitoj tra la mondo montras, fakte, kvazau\u030c la neceson de tiu komuna lingvo por kune pliigi niajn s\u0302ancojn dau\u030cripove g\u0302ui nian vivon en pli justaj, sencoplenaj kaj liberigaj formoj."}]